Steeds geen borgtog vir Pofadder-vrou | Maroela Media
Steeds geen borgtog vir Pofadder-vrou
Suretha Brits (30), weduwee van die vermoorde hotelier Leon Brits, is wéér borgtog geweier. Dit nadat sy teen 'n uitspraak deur die landdroshof op Pofadder om haar nié op borgtog vry te laat nie, geappelleer het.
Dié aansoek is Vrydag in die hooggeregshof in Kimberley aangehoor.
Regter Lawrence Lever het Woensdag tydens die uitspraak gesê Brits kon nie voldoende buitengewone omstandighede voorhou oor waarom sy op borgtog vrygelaat moet word nie.
Brits se regsverteenwoordiger, Sharon Erasmus, het Vrydag aangevoer dat Brits in belang van haar kinders op borgtog vrygelaat moet word. Volgens die prokureur trek die kinders, 'n dogter (12) en tweelingseuns (10), emosioneel swaar en sal dit in belang van die gemeenskap wees dat die kinders by hul ma moet wees.
Deon Nell, 'n kenner in strafreg, sê die erns van Brits se misdryf – moord met voorbedagte rade – en die staat se sterk saak teen haar het uiteindelik swaarder geweeg as haar persoonlike omstandighede.
Die staat het vroeër aangevoer dat Brits met staatsgetuies ingemeng het en daarom onder geen omstandighede vrygelaat kan word nie. Volgens die staat het Brits haar vriendin, Lize-Marie Fouché, wat 'n staatsgetuie is, ontmoet nadat die polisie vir Brits instruksies gegee het om nie met enige van die staatsgetuies kontak te maak nie.
Maroela Media het vroeër berig daar word beweer dat Brits derduisende rande betaal het om Leon te laat vermoor en glo ook die hele moord haarfyn beplan het. Dié inligting het uitgekom tydens die pleitooreenkoms wat Jacques van Vuuren (34) in Maart met die staat aangegaan het.
Van Vuuren, Enrich Williams (34) en Amantle Bareki (24) is oorspronklik vir Leon se moord in hegtenis geneem. Brits is op 29 Maart ook in hegtenis geneem.
Brits, Williams en Bareki sal na verwagting van 15 November tot 3 Desember in die hooggeregshof in Upington verhoor word.
Hokaai met die brandstof en die braaivleis
Kry daai kinders vreeslik jammer
Moord met voorbedagte rade-15 jaar plus is op haar bors ,dit kan sy maar verwag.
Sy moes aan haar kinders se emosionele welstand gedink het toe sy die moord beplan het. Sy het niks buite die tronk verloor nie.
Die kinders kry ek jammer maar hulle is beter af dat sy nie kom en gaan. Dit sal makliker vir hulle wees. Al is sy hulle ma gaan hulle dit wel uitvind as hulle nie reeds het nie dat sy die moordenaar van hulle pa is en ek dink dis net so moeilik vir hulle. Al daardie emosies.
Ek voel jammer vir die kinders want hulle kry die swaarste maar war gaan van hulle word as hulle ma tron toe gaan.Dit is die pad wat sy gekies het so sy moet hom stap.